Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 9. listopada 2011.

34(89)2011.

Evanđelje Mt 22,1-14 Koga god nađete, pozovite na svadbu. Čitanje svetog Evanđelja po Mateju U ono vrijeme: Isus ponovno prozbori svećeničkim glavarima i starješinama naroda u prispodobama: »Kraljevstvo je nebesko kao kad neki kralj pripravi svadbu sinu svomu. Posla sluge da pozovu uzvanike na svadbu. No oni ne htjedoše doći. Opet posla druge sluge govoreći: ‘Recite uzvanicima: Evo, objed sam ugotovio. Junci su moji i tovljenici poklani i sve pripravljeno. Dođite na svadbu!’ Ali oni ne mareći odoše – jedan na svoju njivu, drugi za svojom trgovinom. Ostali uhvate njegove sluge, zlostave ih i ubiju. Nato se kralj razgnjevi, posla svoju vojsku i pogubi one ubojice, a grad im spali. Tada kaže slugama: ‘Svadba je, evo, pripravljena, ali uzvanici ne bijahu dostojni. Pođite stoga na raskršća i koga god nađete, pozovite na svadbu!’ Sluge iziđoše na putove i sabraše sve koje nađoše – – i zle i dobre. I svadbena se dvorana napuni gostiju.« Kad kralj uđe pogledati goste, spazi ondje čovjeka koji ne bijaše odjeven u svadbeno ruho. Kaže mu: ‘Prijatelju, kako si ovamo ušao bez svadbenoga ruha?’ A on zanijemi. Tada kralj reče poslužiteljima: ‘Svežite mu ruke i noge i bacite ga van u tamu, gdje će biti plač i škrgut zubi.’ Doista, mnogo je zvanih, malo izabranih.« Riječ Gospodnja.

Blagoslov:
Bog neka ti bude pastir,
i neka ti dade što za život trebaš:
toplinu, sigurnost i ljubav,
slobodu i svjetlo,
povjerenje u njega,
u ljude oko tebe i u tebe samog.
I u tamnim i olujnim trenucima
i bolnim doživljajima,
neka Bog uz tebe bude,
i ponovno ti daruje novu snagu
i novu nadu.
U časovima straha i nemoći
neka u tebi probudi one snage,
koje će ti pomoći u svemu,
što doživljavaš kao prijeteće
da se uspiješ održati.
neka te Bog vodi punini života,
da budeš i postaneš ono,
što želiš biti i što jesi. DI

BOG POZIVA SVE LJUDE (Mt 25,1 -14)
('Svatovska roba' je simbol... Ona simbolizira ljudsko srce. Svakome je ponuđena 'nova odora'. Srce koje nije čisto ne pripada mjestu čistoće i ljubavi!)
Bog i njegova dobrota otvoreni su svim ljudima. Bog je otvoren čovjeku u kojem prebiva. U svakom čovjeku. Boga se ne može privatizirati niti za samoga sebe niti za određenu Crkvu, niti za određeni narod. Bog je Bog svih ljudi. U čovjeku drijema naklonost da sve privatizira. Trajno polazi od samoga sebe. Nikako da iziđe iz sebe i da se otvori drugome. Tako je čovjek u napasti da i Boga privatizira.
Dok god privatiziramo Boga kao moga, tvoga... daleko smo od istinskog Boga. Bog je univerzalan. Sa svakim se on može identificirati i od svakoga je različit. On je imanentan (u svemu) i transcendentan (različit od svega). Mi ljudi smo 'kapi' u Božjem oceanu života. Tek kad smo cjelina (univerzum) tek tada doživljavamo osmišljenost svoje egzistencije, svoje zajedništvo i bratstvo. Samim time što je čovjek ljudsko biće, pozvan je da postane istinski čovjek, slika Božja.
Čovjek je datost koja tek u vremenu dorasta i postaje ljudsko biće. Mi smo dani i zadani. Svi mi imamo poziv da postanemo ljudi, da ostvarimo Božji projekt u sebi. Zato nam Bog i šalje Sina kao ostvareno ljudsko biće i da nam podsvijesti da smo svi Božji sinovi i kćeri. Pred Bogom nema nepoznatog. Nitko nije isključen, nitko nije otpisan. Nitko ne može reći da je određen za zlo. Svi imamo vrijednost i pozvani smo na dobrotu (kraljevstvo Božje).
Iz ovoga bi svatko mogao uočiti svoju osmišljenost u svijetu. Nitko nije slučajan! Nema besmislena života, nema života nizašto. Život je da se istinski živi, da se istinski ostvari u svoj svojoj punini. Zašto se čovjek opire tome 'da postane čovjek'? Zašto traži razne razloge da ne odgovori svojem životnom (i Božjem) pozivu? S jedne strane, to je misterij na koji se teško može racionalno odgovoriti, s druge strane, očito je da čovjek u sebi nosi klicu zla, otpora prema onome što ga vodi prema univerzalnome.
Da, univerzalno razbija sebičnost. I tome se čovjek opire. Nama je cilj razbiti svoju sebičnost i otvoriti se k Univerzalnome, k Jednome. Jedinstvo je naš ljudski san, a i životna proturječnost, opiranje tome snu. Svi se također trebamo preporoditi. "Gozba" je pripravljena za sve ljude, svi su na nju pozvani. Može se reći da je cijela ljudska povijest na putu prema Božjem kraljevstvu, na putu na vječno gozbu, Bogu.
To je put rasta iz divljine prema božanstvenosti. Prema ovome je očito da postoji otpor divljine da se upitomi, produhovi, preporodi, da od 'gusjenice postane leptir'. To je ono što u sebi osjećamo kad želimo činiti dobro a opiremo se tome. Kao da osjećamo neki otpor u sebi prema dobru koje želimo. Nad tim je kukao i sv. Pavao, kukali su i pogansku pjesnici (Vergilije). Ovo je misterij ljudske naravi, misterij čovjeka.
Ovo je misterij čovjeka slike Božje i iskonskoga grijeha. Oni koji su osjetili Boga i Božju blizinu prije su i pozvani, ali i oni se mogu ne odazvati u određenom času. Za to je tipski slučaj Izrael, pa i kršćani koji su od rođenja. Izrael je doživio izlazak iz Egipta, doživio Božju objavu, dobio 'Zapovijedi', a ipak opet nije razumio u kojem liku se Bog utjelovljuje. Nije prepoznao Mesiju. Svi Božji poslanici, proroci, nisu također slušani ni prihvaćeni. Pa ni danas možda mi kršćani ni bi prepoznali ni proroke, a možda ni Mesiju? Bog nas poziva na slavlje a ne na ratovanje! A kako mi odgovaramo na njegov poziv? Da li silom i mržnjom?
Mi smo se 'navikli' na Isusa pa više ne vodimo brigu o njegovu pozivu i njegovoj ljubavi. Na kojoj razini i prema kojem cilju mi usklađujemo svoj život? Da li nam je cilj ispod ljudskog dostojanstva ili je uzvišeniji od 'prirode'? Odgovorimo na Božji poziv, ako vjerujemo Bogu, odgovorimo svojim povjerenjem i pouzdanjem.
Marjan Jurčević

28. nedjelja kroz godinu A (Mt 22,1-14)
Gospodine! Najprije pozivaš Židove. Njima prvima upućuješ poziv spasenja. Kad su oni odbili poziv na svadbenu gozbu, onda sluge dobivaju novu zapovijed - ići k drugima: zlima i dobrima - grješnicima i poganima.
Gospodine, a što znači to svadbeno ruho? Ljude se gotovo prisiljava da uđu u svadbenu dvoranu, a nisu upozoreni niti su imali vremena dolično se obući. Čini mi se da je ovdje riječ poruke slična onoj o deset djevica s upozornjem: Bdijte dakle jer ne znate dana ni časa! (Mt 25,13)
Mnogo je zvanih, a malo odabranih. Živimo u katoličkoj domovini. Mnogo je onih pozvanih na svadbenu gozbu. Ipak, mnogi nemaju svadbeno ruho. A svadbena haljina - to je sam Isus. Sveti Pavao će to reći riječima: “Kristom se zaodjenuste! (Gal 3,27)
Stojim pred tajnom Tvoga poziva! Taj poziv je dar, milost, počast! No, izgleda da je nekima teret, nepoželjna obveza.
Taj poziv Dođite na gozbu vrijedi i danas. A i danas čovjek traži isprike kako bi se oteo toj obvezi.
Gospodine Isuse Kriste, koji zoveš Dođite k meni na vodu života, ostavite se presahlih bunara, udijeli mi srce sposobno da shvati da nema druge vode života osim Tvoje i druge svadbene gozbe osim stola Tvoje ljubavi!
Priredio: Dario Miletić

Poslije pričesti:
(prema Huub Oosterhuis)
Kakav je to čovjek?
taj Isus,
da mu se čak i vjetar i more pokoravaju?
Sin Božji,
Sin čovječji,
učovječeni Bog.
Kakav je to čovjek?
rođen daleko odavde,
u davnim vremenima
obučen u čovjeka, sa dušom čovječjom
ljude je začudio i izmijenio,
ljude međusobno izmirio.
Kakav je to čovjek?
koji svoj život nama u službu stavi,
čak ga preda za prijatelje svoje, za nas,
koji se poput kruha dijeli
da bi u ljudima čovjek bio.
Kakav je to čovjek,
koji je u Bogu sakriven,
i čini da nam srce nakon oluje u mir dođe,
koji nas iz daljine sili,
a iz blizine gleda.
Kakav je to čovjek?
jedan od nas
jedan za nas
jedan s nama
jedan u nama.

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 9. X. XXVIII. Nedjelja kroz godinu, Dionizije, Denis
Ponedjeljak: 10. X: Franjo B., Ivan XXIII
Utorak 11. X. Filip Emilijan — molitva sv. Anti
Srijeda 12. X. Serafin, Maksimilijan
Četvrtak 13 X. Eduard, Honorat
Petak 14. X. Kalist, Divna
Subota 15. X Terezija Avilska
Nedjelja 16. X. XXIX. Nedjelja kroz godinu, Hedviga
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise .
Krunicu molimo svaki dan u 18,30 sati.
LISTOPADSKA POBOŽNOST svaki dan u 18,30 sati krunica i litanije

PODNO GRIJANJE U CRKVI SV. FRANE
9. listopada. Bogu hvala i svima hvala za pomoć pri uređenju poda crkve a sada podnog grijanja. Ovoga tjedna na blagdan sv. Jeronima Provincijskog zaštitnika pušteno je solarno grijanje u probni rad. Postavljena je elektronika koja regulira solarne kolektore i spremnike vode. Idućeg tjedna slijedi puštanje u pogon grijanja u crkvi i samostanu Molimo Vas da nam pomognete prema svojim mogućnostima ostvariti ovaj projekt i isplatiti izvedene radove.
Svaki Vaš dar je dobrodošao i unaprijed Vam zahvaljujemo.
Za sve koji žele uplatiti novac na žiro račun mogu preuzeti uplatnicu u sakristiji.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)